  Руслан Нуриахметов Анжелика Тихонова корреспондент 6+ Удмуртиын улӥсьёсты патриот мылкыдо кырӟанъёсъя «Солдатский конверт» фестиваль-вожвылъяськонэ пыриськыны ӧтё. Со сярысь элькунысь лулчеберетъя министерстволэн пресс-службаез ивортӥз. Фестивале пыриськыны 18-40 аресъем кырӟасьёсты но ансамбльёсты ӧтё. Соос ож аръёс, Быдӟым Атыкай ож, дунне вылысь калыкъёс куспын тупаса но эшъяськыса улон сярысь кырӟан быдэстыны кулэ. Ужрад кык люкетэн ортчоз: быръён (заочной) люкетэз 2022-тӥ арын 10-тӥ оштолэзёзь кыстӥськоз; йылпумъясь (очной) люкетэз 30-тӥ оштолэзьысен 5-тӥ куартолэзёзь мыноз. Конкурслэн нырысетӥ люкетаз пыриськон понна 5-тӥ оштолэзёзь радъясьёслы soldatkonvert@mail.ru электрон почтае кырӟанэн видеозапись келяно. Кыӵе улосвылысь луэмез но куриськон-анкетаез одно ик ватсано. Фестивальлэн кыкетӥ люкетаз нырысетӥ люкетын вормисьёсты ӧтёзы. Ужрад Ставропольын ортчоз. Кырӟасьёсты РСФСР-ысь калык артист Лев Лещенко, Россиысь калык артистка Лариса Долина, Россиысь калык артист Олег Газманов, Белоруссиысь калык артист Анатолий Ярмоленко, Россиысь дано артистка Ольга Кормухина но кырӟась, крезьгурчи Денис Майданов дунъялозы. Со сяна, ужрадэ нимысьтыз ӧтем куноос вуозы: Белоруссиысь калык артист Руслан Алехно, кырӟась, крезьгурчи Руслан Ивакин, «Голос» шоулэн куинетӥ сезоназ кыкетӥ инты басьтӥсь Ярослав Дронов. Вожвылъяськонлэн куронъёсынызы чӧлсконпусъя пыр-почгес тодматскыны луэ. Ватсалом, патриот мылкыдо крыӟанъёсъя фестиваль-вожвылъяськон 1994-тӥ арын ортчытӥське, 2022-тӥ арын калыккуспо ӵектос инлыкен. Вожвылъяськонэ Россиысь но Белоруссиысь кырӟасьёс пыриськозы.  Тодэ вайытом, Удмуртиысь нылпиосты удмурт эстрада кырӟанъя ёроскуспо фестиваль-вожвылъяськонэ пыриськыны ӧтё. Тегъёс: Лулчеберет кырӟан Удмуртия Россия вожвылъяськон  